Zagreb, 30. listopada 2019.g.

**Z A P I S N I K**

sa **67. sjednice** Povjerenstva za odlučivanje o sukobu interesa održane dana 30. listopada 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 66. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red s time da se sa dnevnog reda skine toč. 3. dnevnog reda **SI-62/13, dužnosnik DUŠKO ZIMONJA, član Vijeća za elektroničke medije do 5. lipnja 2013.g.,** zbog neuredne dostave.Članica Povjerenstva Aleksandra Jozić-Ileković predlaže da se dnevni red dopuni s toč. 15. Davanje mišljenja u predmetu **M-138/19 na zahtjev dužnosnice IVANE MARKOVIĆ, gradonačelnice Grada Supetra.** Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

 **Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **P-434/17, dužnosnik DAVOR BERNARDIĆ, zastupnik u Hrvatskom saboru,** iznosi predmet i navodi da je protiv dužnosnika pokrenut postupak, zbog moguće povrede članka 11. ZSSI-a, koja proizlazi iz primitka stipendije u iznosu od oko 263.000,00 kn od strane poslovne škole Cotrugli Business School, koja je u vlasništvu trgovačkog društva Cotrugli d.o.o., radi pohađanja programa Chief Executive MBA, u razdoblju 2014.g-2017.g. Dužnosnik se na odluku očitovao. Očitovanje dužnosnika čita se u cijelosti.

Izvjestitelj navodi da iz ugovora proizlazi dvostranost pravnog posla i u tom smislu prihvaća sugestije dužnosnika iz očitovanja da se ne bi moglo raditi o daru. Dužnosnik se poziva i na pravo na cjeloživotno obrazovanje što Povjerenstvo ne dovodi u pitanje. Iz samog očitovanja dužnosnika razvidno je da se ne radi o objektivnim kriterijima nego o diskrecijskoj ocjeni te ustanove odnosno trgovačkog društva.

Izvjestitelj predlaže da se donese odluka kojom se utvrđuje da je dužnosnik prihvaćanjem stipendije u iznosu od 28.000,00 EUR-a za vrijeme obnašanja dužnosti zastupnika u Hrvatskom saboru iz Ugovora o edukaciji prema međunarodnom Chief Executive MBA Programu (CEMBA) koji je sklopio s trgovačkim društvom Cotrugli d.o.o. dana 22. rujna 2014.g., koristio obnašanje navedene dužnosti kako bi za sebe postigao osobni probitak te je u situacijama donošenja zakona koji utječu na stvaranje okvira poslovanja kao i drugim radnjama promoviranja interesa navedenog trgovačkog društva, a sukladno obvezama preuzetim potpisom istog Ugovora, doveden u odnos ovisnosti prema tom trgovačkom društvu, čime je povrijedio odredbu članka 5. stavka 3. ZSSI-a.

Članica Povjerenstva Aleksandra Jozić-Ileković navodi da se slaže s obrazloženjem statusa dužnosnika, a vezano uz stipendiju smatra da se ne radi o daru već o dvostranom pravnom poslu, naime svaka činidba traži protučinidbu. Nadalje navodi da se ne slaže sa prijedlogom odluke povrede čl. 5. ZSSI-a i smatra da se radi o povredi čl 2. st 2. alineje 3. ZSSI-a te ističe da dužnosnici ne smiju svoj privatni interes stavljati izvan javnog interesa.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tončica Božić kao izvjestiteljica u predmetu **P-219/17, dužnosnik HRVOJE RUNTIĆ, zastupnik u Hrvatskom saboru,** iznosi predmet i navodi da jeprotiv dužnosnika pokrenut postupak, zbog moguće povrede članka 8. i 9. ZSSI-a, koja proizlazi iz nesklada između prijavljene imovine iz izvješća o imovinskom stanju dužnosnika podnesenog 13. studenog 2016.g. povodom stupanja na navedenu dužnost i 31. prosinca 2018.g. povodom promjene te stanja imovine kako proizlazi iz podataka pribavljenih od nadležnih tijela. Dužnosnik se na odluku očitovao. Izvjestiteljica u bitnom iznosi očitovanje dužnosnika. Izvjestiteljica ističe da obrt nema pravnu osobnost i da se imovina obrta navodi kao imovina fizičke osobe.

Izvjestiteljica predlaže da se donese odluka kojom se utvrđuje da je dužnosnik povrijedio čl. 27. ZSSI-a propustom da po pisanom pozivu priloži odgovarajuće dokaze potrebne za usklađivanje imovine prijavljene u izvješću o imovinskom stanju, podnesenom povodom stupanja na dužnost zastupnika u Hrvatskom saboru, u dijelu podataka o obvezama dužnosnikova bračnog druga (porezni dug i dug prema fizičkoj osobi) te izvješću o imovinskom stanju, podnesenom povodom promjene, u dijelu podataka o obvezama dužnosnikova bračnog druga (dug prema fizičkoj osobi) s imovinom utvrđenom na temelju pribavljenih podataka od nadležnih državnih tijela, te da mu se za utvrđenu povredu izrekne sankcija u iznosu od 4000 kn plativa u 4 istovjetna obroka i da se dužnosniku naloži da ispuni svoju obvezu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-14/19, dužnosnik IVAN PERNAR, zastupnik u Hrvatskom saboru,** iznosi predmet i navodi da je protiv dužnosnika podnesena prijava u kojoj se u bitnom navodi da je dužnosnik reklamirao proizvod C vitamin u prahu koji se može kupiti u DM-u. Izvjestiteljica navodi da se tijekom postupka nije došlo do podataka da je dužnosnik interesno povezan s DM-om i da se ne može zaključiti da je reklamirao navedeni proizvod.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-89/19, dužnosnik SINIŠA VARGA, zastupnik u Hrvatskom saboru,** iznosi predmet i navodi da je protiv dužnosnika podnijeta prijava da je dužnosnik izjavio da Svjetska banka i svjetske organizacije koriste njegova iskustava gdje radi kao konzultant. Izvršen je uvid u intervju dužnosnika iz kojeg je razvidno da je naveo isto što se navodi u prijavi. Dužnosnik je u dva navrata tražio mišljenje Povjerenstva. U izvješću o imovinskom stanju naveo je prihode od nastavne djelatnosti.

Otvara se rasprava.

Članica povjerenstva Tatijana Vučetić ističe da u izvješću o imovinskom stanju dužnosnika nisu navedeni prihodi od konzultantske djelatnosti pa predlaže da se zaključkom od dužnosnika zatraži očitovanje na navedene okolnosti te da se iz navedenih razloga o istom predmetu na današnjoj sjednici ne donese odluka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4 točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-365/18, dužnosnik MILAN BANDIĆ, gradonačelnik Grada Zagreba,** iznosi predmet i navodi da je protiv dužnosnika podnesena prijava u kojoj se u bitnom navodi da prema internetskim člancima gradonačelnik Milan Bandić novac Zagrepčana troši na osobne oglase i poruke isprike pojedinim ciljanim skupinama, kakvim smatra plaćeni oglas u novinama kojim se Bandić još jednom ispričao braniteljima zbog susreta sa srbijanskim političarom. U postupku su pribavljeni svi relevantni podaci.

Izvjestiteljica predlaže da se donese odluka o nepokretanju postupka s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika, iz postupka proizlazi da se radilo o službenoj posjeti te da se oglas isplaćuje iz državnog proračuna.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

Prekida se sjednica u 11.00. sati radi glasovanja u pravih 5 točaka dnevnog reda.

Sjednica se nastavlja u 11.45 sati.

**Prelazi se na raspravljanje o 6. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-152/17, dužnosnik MARIO MUSA, predsjednik Uprave trgovačkog društva Hrvatska lutrija d.o.o.,** iznosi predmet i navodi da je protiv dužnosnika podnesena prijava vezano uz navode iz izvješća o imovinskom stanju dužnosnika: stan u k.o. Grad Zagreb, garaža u k.o. Remete, kuća u k.o. Primošten, stan u k.o. Primošten, satovi, štednja i dionice.

 Izvjestiteljica navodi da je u postupku redovite provjere izvješća o imovinskom stanju dužnosniku upućen zaključak da opravda odnosno obrazloži nesklad. Dužnosnik se na zaključak očitovao te se očitovanje dužnosnika čita u cijelosti**.**

Izvjestiteljica predlaže da se donese odluka o pokretanju postupka zbog moguće povrede čl. 8. i 9. ZSSI-a te smatra da je primjereno naravi povrede da se dužnosniku naloži da u određenom roku otkloni uzroke postojanja sukoba interesa sukladno čl. 42. st. 4. ZSSI-a i ukoliko dužnosnik to učini da se postupak obustavi ili dovrši s tim da se ispunjenje naloga uzme u obzir prilikom izricanja sankcije.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Član Povjerenstva Davorin Ivanjek kao izvjestitelj u predmetu **P-398/18, dužnosnik IVAN KRŠIĆ, predsjednik Uprave trgovačkog društva HŽ Infrastruktura d.o.o.,** iznosi predmet i navodi da je protiv dužnosnika podnesena prijava u kojoj se u bitnom ukazuje na nepravilnosti u imovinskoj kartici i nepravilnosti u prelascima iz vodeće pozicije Hidroelektre u vodeću poziciju HŽ Infrastrukture. U postupku su zatraženi podaci od trgovačkog društva HŽ Infrastruktura i Središnjeg klirinškog depozitarnog društva.

Izvjestitelj predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a ili povrede načela obnašanja javnih dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-203/19, dužnosnik ALEN LEVERIĆ, član Uprave trgovačkog društva Hrvatske ceste d.o.o.,** iznosi predmet i navodi da je u odnosu na dužnosnika otvoren predmet temeljem vlastitih saznanja Povjerenstva uvidom u izvješće o imovinskom stanju dužnosnika iz kojeg proizlazi da je dužnosnik uz plaću primio i dodatne naknade.

Izvjestiteljica predlaže da se donese odluka o pokretanju postupka zbog moguće povrede članka 7. točke d) ZSSI-a koja proizlazi iz istovremenog primanja plaće za obnašanje navedene dužnosti i primitka božićnice, uskrsnice, dara u naravi za dijete, regresa i naknade za III. stup mirovinskog osiguranja, što predstavlja primanje dodatne naknade za poslove obnašanja javnih dužnosti.

Izvjestiteljica predlaže da se vezano uz navedene okolnosti otvore predmeti i u odnosu na druge članove Uprave trgovačkog društva Hrvatske ceste d.o.o.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **P-238/17, dužnosnica JASENKA PAP, pomoćnica ravnatelja HZZO-a do 21. lipnja 2018.g.,** iznosi predmet i navodi da je protiv dužnosnice podnesena prijava vezano uz zapošljavanje sina dužnosnice i stupanje u više uzastopnih radnih odnosa na određeno vrijeme u HZZO-u. U postupku su zatraženi podaci od HZZO-a

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a ili povrede načela obnašanja javnih dužnosti, odnosno s obzirom da dužnosnica nije sudjelovala u postupku.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-414/17, dužnosnica ANA BRAJNOVIĆ, zamjenica gradonačelnika Grada Valpova,** iznosi predmet i navodi da je Povjerenstvo zaprimilo neanonimne prijave protiv dužnosnika Matka Šutala, gradonačelnika Grada Valpova, protiv kojeg je pokrenut postupak i Ane Brajnović zamjenica gradonačelnika Grada Valpova u kojoj prijavi se navodi kako je dužnosnica prijavila Povjerenstvu kako dužnost obnaša kao volonter, ali da ista od kolovoza 2017.g. dužnost obnaša profesionalno.

Uvidom u izvješće dužnosnice utvrđeno je kako je dužnosnica navela da dužnost obnaša volonterski. U postupku su zatraženi podaci od Grada Valpova i izvršen je uvid i u ISPU sustav Porezne uprave. Uvidom u dostavljene podatke Povjerenstvo je utvrdilo nesklad u podacima o načinu obnašanja dužnosti te o podacima o primanjima na mjesečnoj razini od dužnosti za koju se podnosi izvješće te je dužnosnici upućen zaključak da isti opravda odnosno obrazloži. Izvjestiteljica u bitnom iznosi očitovanje dužnosnice.

Izvjestiteljica navodi da s obzirom da dužnosnica nije dostavila odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika predlaže da se donese odluka **o** pokretanju postupka zbog kršenja odredbi iz članka 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tončica Božić kao izvjestiteljica u predmetu **P-436/17, dužnosnik DUŠAN ĐULA, općinski načelnik Općine Otok,** iznosi predmet i navodi da je protiv dužnosnika pokrenut postupak zbog moguće povrede članka 8. i članka 9. ZSSI-a, vezano uz mjesečne primitke s osnove plaće.

U postupku redovite provjere utvrđen je nesklad između prijavljenih i prikupljenih podataka od drugih tijela jer dužnosnik nije u izvješće o imovinskom stanju unio nikakav podatak o obvezama. Dužnosniku je upućen zaključak da isti nesklad opravda odnosno obrazloži. Dužnosnik je zaključak zaprimio ali se na isti nije očitovao.

Izvjestiteljica predlaže da se donese odluka o pokretanju postupka zbog kršenja odredbi iz članka 8. i članka 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-399/18, dužnosnica MARICA JANČIĆ, općinska načelnica Općine Marija Gorica,** iznosi predmet i navodi da je protiv dužnosnice podnesena prijava u kojoj se u bitnom navodi da je Marica Jančić kao načelnica Općine Marija Gorica prihvatila dužnost predsjednice turističke zajednice, te je u aktualno vrijeme bila načelnica Općine i predsjednica turističke zajednice. Općina odnosno načelnica je sufinancirala i još uvijek financira turističku zajednicu odnosno načelnicu kao predsjednicu turističke zajednice. Prijavitelj nadalje navodi da je u restoranu Ladanjski raj u vlasništvu supruga načelnice  organizirana tradicionalna godišnja manifestacija Prvi pljesak Marije Gorice, a turistička zajednica bila je glavni pokrovitelj iste. Prijavitelj smatra da je to klasični primjer sukoba interesa, gdje je vidljivo da se novci poreznih obveznika  odnosno iz općinskog proračuna prelijevaju indirektno u kasu obitelji načelnice Općine Marija Gorica.

Izvjestiteljica navodi da je u postupku utvrđeno da se dužnosnica izuzela iz postupka navedene manifestacije.

Izvjestiteljica predlaže da se donese odluka o nepokretanju postupka jer iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Član Povjerenstva Davorin Ivanjek kao izvjestitelj u predmetu **M-147/19 na zahtjev dužnosnika STIPE BOSOTINA, zamjenika gradonačelnika Grada Vodice** iznosi predmet i navodi da je dužnosnik podnio zahtjev u kojem traži mišljenje Povjerenstva bi li se našao u sukobu interesa ako bi se udovoljilo zahtjevu trgovačkog društva Vodice Invest d.o.o., kojem je osnivač, za ukidanjem statusa javnog dobra na dijelu čest. zem. k.o. Vodice, koji u naravi predstavlja dio građevinskog terena u vlasništvu navedenog trgovačkog društva. Navodi da se predmetna nekretnina koristila kao dio pogona bloketare, na kojoj su se proizvodili betonski blokovi te da se ista ne koristi kao put dugi niz godina od izgradnje magistralne ceste i stoga ispunjava sve zakonske uvjete za ukidanje statusa javnog dobra. Također napominje da se ukidanje statusa javnog dobra traži u svrhu otkupa navedene nekretnine radi formiranja građevinske čestice, sukladno članku 391. stavku 3. Zakona o vlasništvu i drugim stvarnim pravima. Dužnosnik traži uputu Povjerenstva kako postupiti u ovoj situaciji.

Izvjestitelj predlaže da se donese mišljenje da nije suprotno odredbama ZSSI-a da Grad Vodice, u kojem dužnosnik obnaša dužnost zamjenika gradonačelnika, odlukom predstavničkog tijela postupi povodom zahtjeva za ukidanje statusa javnog dobra nekretnine u vlasništvu Grada Vodica, podnesenog od strane trgovačkog društva Vodice Invest d.o.o., čiji je dužnosnik jedini osnivač. Dužnosnik se upućuje da u svrhu očuvanja vlastitog integriteta, vjerodostojnosti i nepristranosti te jačanja povjerenja građana u tijela javne vlasti, okolnost da je jedini imatelj udjela u trgovačkom društvu Vodice Invest d.o.o. deklarira gradonačelniku kao i članovima Gradskog vijeća te da od sebe otkloni svako eventualno postupanje po istom, kao i da o tome izvijesti javnost objavom na internetskoj stranici Grada Vodica. Nastankom pravnog posla otkupa nekretnine u vlasništvu Grada Vodica između Grada Vodica i trgovačkog društva Vodice Invest d.o.o., došlo bi do povrede članka 17. stavka 1. ZSSI-a, jer bi se radilo o zabranjenom poslovnom odnosu između tijela javne vlasti u kojem dužnosnik obnaša dužnost i trgovačkog društva u kojem ima više od 0,5% udjela u vlasništvu. Na temelju članka 20. stavka 3. ZSSI-a takav poslovni odnos zabranjen je i u razdoblju od 12 mjeseci od dana prestanka obnašanja navedene dužnosti, a zabrana se primjenjuje i ako bi koji član obitelji dužnosnika iz članka 4. stavka 2. ZSSI-a na bilo koji način stekao poslovni udio u tom trgovačkom društvu za vrijeme obnašanja dužnosti zamjenika gradonačelnika Grada Vodica.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-138/19 na zahtjev dužnosnice IVANE MARKOVIĆ, gradonačelnice Grada Supetra** iznosi ipredmet i navodi da je dužnosnica Povjerenstvu podnijela zahtjev za mišljenjem u kojem ukazuje da su stručne službe Jedinstvenog upravnog odjela Grada Supetra napravile evidenciju komunalne infrastrukture te da su istu objavili kroz postupak javnog savjetovanja. Ističe da se na popisu nekretnina nalazi i nekretnina, koja u naravi, prema stavu stručnih službi JUO Grada Supetra, predstavlja pristupni put do nekretnine u vlasništvu članova obitelji dužnosnice, za što su isti priskrbili odgovarajuće dokaze. Dužnosnica moli mišljenje Povjerenstva predstavlja li situaciju sukoba interesa ukoliko, kao gradonačelnica, predloži Odluku Gradskog vijeća Grada Supetra, u kojoj je utvrđen pravni status i čestice koja je u naravi komunalna infrastruktura po gore navedenom Zakonu.

Izvjestiteljica predlaže da se donese mišljenje da se u cilju učinkovitog očuvanja integriteta i vjerodostojnosti dužnosnice te povjerenja građana da položaj dužnosnice nije iskoristila radi ostvarivanja privatnih interesa članova obitelji, upućuje dužnosnica da se u cijelosti izuzme iz daljnjeg postupka predlaganja i donošenja Odluke o komunalnoj infrastrukturi Grada Supetra i njezinom pravnom statusu, a vezano za utvrđivanje pravnog statusa određene zemljišne čestice kao komunalne infrastrukture odnosno nerazvrstane ceste u vlasništvu Grada Supetra, s obzirom da istu česticu za prilaz nekretnini u svojem vlasništvu koriste roditelji dužnosnice, te da za poduzimanje radnji iz svoje nadležnosti, vezanih za navedenu Odluku, ovlasti zamjenika kao i da o okolnosti da navedenu zemljišnu česticu njezini roditelji koriste kao pristupnu cestu svojoj nekretnini, obavijesti Gradsko vijeće Grada Supetra.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 15,00 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**